30.12.2022.
HR
Službeni list Europske unije
C 498/5
29. pozdravlja poziv predsjednice Europske komisije na veću međugeneracijsku solidarnost i naglašava vodeću ulogu OR-a u suradnji s mladima i organizacijama mladih kako bi se oblikovala budućnost Europe, posebno izradom povelje EU-a o mladima i demokraciji; 30. napominje da se u razdoblju od 2011. do 2020. udio žena izabranih na svim političkim razinama, od lokalne do nacionalne razine, povećao, ali žali zbog toga što one i dalje čine samo trećinu ukupnog broja izabranih političara na svim razinama.
Samo je 16 od 285 regionalnih skupština u EU-u 2021. postiglo paritet među izabranim kandidatima.
OR uviđa da njegovo članstvo nije ni približno rodno uravnoteženo i očekuje od država članica da se pozabave tim pitanjem.
OR će stoga pokrenuti proces promišljanja o tome kako u većoj mjeri uključiti žene u svoj rad i povećati broj žena u svom sastavu i na vodećim položajima u svojim strukturama te poziva države članice da organiziraju inicijative usmjerene na osnaživanje žena u lokalnoj i regionalnoj politici kako bi se prevladala diskriminacija u političkom svijetu i suzbile prepreke s kojima se žene susreću, uključujući stereotipe; 31. potiče države članice da uz potpuno uključivanje lokalnih i regionalnih vlasti uvedu sve mjere nužne za hitno postizanje cilja postavljenog u Direktivi EU-a o borbi protiv nasilja nad ženama i nasilja u obitelji; jednako tako, ističe važnost toga da sve države članice EU-a ratificiraju Istanbulsku konvenciju, ugovor Vijeća Europe kojim se na paneuropskoj razini nastoji stvoriti sveobuhvatan okvir za zaštitu žena od svih oblika nasilja te za sprečavanje, kazneni progon i iskorjenjivanje nasilja nad ženama i nasilja u obitelji; 32. smatra da je uloga općina i regija kao poslodavaca, pružatelja i naručitelja usluga socijalne skrbi od ključne važnosti za socijalnu koheziju, rodnu ravnopravnost i zapošljavanje u Europi.
Socijalne partnere, općine i regije treba u potpunosti uključiti u razvoj i provedbu socijalnih inicijativa EU-a kako bi se osiguralo da mjere istinski i na odgovarajući način utječu na provedbu Akcijskog plana za europski stup socijalnih prava.
Europski semestar u tome ima odlučujuću ulogu, a lokalna i regionalna razina mora snositi odgovornost za donošenje odluka i način na koji se postižu zajednički ciljevi.
Reforma europskog semestra mora uključivati teritorijalnu dimenziju i ciljeve održivog razvoja; 33. podržava poziv Europskog parlamenta i predsjednice Europske komisije u govoru o stanju Unije na sazivanje Konvencije za reviziju Ugovorâ.
OR bi trebao biti u potpunosti uključen u Konvenciju kako bi predstavljao lokalno i regionalno izabrane europske predstavnike i predstavnice i u potpunosti je predan promicanju koncepta aktivne supsidijarnosti i većoj suradnji s regionalnim parlamentima i udrugama lokalnih i regionalnih vlasti.
Višerazinsko upravljanje nužno je za uključiv i djelotvoran postupak donošenja odluka u EU-u, pri čemu posebnu pažnju treba posvetiti regijama sa zakonodavnim ovlastima i njihovim zakonom propisanim nadležnostima.
OR u tom kontekstu pozdravlja najavu Europske komisije da će u izradu politika EU-a uključiti skupštine građana i druge prakse participativne demokracije, naglašavajući, međutim, ulogu demokratski izabranih predstavnika i predstavnica koji odgovaraju svojim biračima te se obvezuje da će aktivno sudjelovati u tim procesima; 34. namjerava predložiti konkretne mjere kako bi se u postizanju općeg cilja kohezije EU-a vodilo računa o teritorijalnoj dimenziji europskih politika, uzimajući u obzir i prijedloge Konferencije o budućnosti Europe i posebne potrebe pograničnih i rubnih regija; 35. nalaže svojem predsjedniku da Godišnje izvješće EU-a o stanju regija i gradova i ovu rezoluciju proslijedi predsjednicama Europskog parlamenta i Europske komisije, predsjedniku Europskog vijeća i čelnicima i čelnicama 27 država članica EU-a te potiče lokalne i regionalne izabrane predstavnike i predstavnice u Europi da izvješće distribuiraju među građanima i lokalnim medijima.
Bruxelles, 12. listopada 2022.
Predsjednik Europskog odbora regija Vasco ALVES CORDEIRO